दिल्ली विधानसभा चुनाव में आम आदमी पार्टी (आप) की जीत की तारीफ करते हुए नोबल पुरस्कार विजेता अमर्त्य सेन ने कहा कि इस नई पार्टी की लोकसभा चुनावों में भी अच्छी संभावना है। जयपुर साहित्य उत्सव से अलग सेन ने कहा, 'मेरा मानना है कि लोकसभा चुनाव में भी उनके अच्छा प्रदर्शन करने की संभावना है। लोकसभा चुनाव में अगर उन्हें कुछ सीटें मिलती हैं तो मुझे आश्चर्य नहीं होगा।'
उन्होंने कहा कि देश में नई तरह की राजनीति लाकर उन्होंने प्रचलित परंपरा को तोड़ा है। सेन ने कहा, 'आप ने दिखाया है कि वह जाति और सांप्रदायिक बंटवारे की अपील के बगैर चुनाव जीत सकती है। इसने यह भी दर्शाया है कि वह प्रशासन के गंभीर मुद्दे को भी उठा सकती है। यह बड़ी उपलब्धि है।'
उन्होंने कहा, 'उन्हें यह भी सीखना है कि शासन कैसे करें, उनकी खूबियां क्या हो सकती हैं, नीतियां आम आदमी को लेकर हों, बिल्कुल आम आदमी की न कि अपेक्षाकृत ऐसे लोगों की जिनका राजनीतिक महत्व ज्यादा है। जेएलएफ में शुक्रवार सुबह अपने संबोधन में सेन ने कहा कि आप ने भारतीय लोकतंत्र का अच्छा नमूना पेश किया है।
hin_Deva hin_Deva hin_Deva